CELEX: 32021D0150
Language: et
Date: 2020-12-16 00:00:00
Title: Komisjoni rakendusotsus (EL) 2021/150, 16. detsember 2020, milles käsitletakse Derry lennuväljale tehtud erandit nõudest omada Iirimaa poolt Euroopa Parlamendi ja nõukogu määruse (EL) 2018/1139 artikli 41 lõike 6 alusel välja antud sertifikaati (teatavaks tehtud numbri C(2020) 8914 all) (Ainult ingliskeelne tekst on autentne)

9.2.2021   
               
               
                  ET
               
               
                  Euroopa Liidu Teataja
               
               
                  L 45/5
               
            
         KOMISJONI RAKENDUSOTSUS (EL) 2021/150,
         16. detsember 2020,
         milles käsitletakse Derry lennuväljale tehtud erandit nõudest omada Iirimaa poolt Euroopa Parlamendi ja nõukogu määruse (EL) 2018/1139 artikli 41 lõike 6 alusel välja antud sertifikaati
         
            
               (teatavaks tehtud numbri C(2020) 8914 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 4. juuli 2018. aasta määrust (EL) 2018/1139, mis käsitleb tsiviillennunduse valdkonna ühisnorme ja millega luuakse Euroopa Liidu Lennundusohutusamet ning millega muudetakse Euroopa Parlamendi ja nõukogu määrusi (EÜ) nr 2111/2005, (EÜ) nr 1008/2008, (EL) nr 996/2010, (EL) nr 376/2014 ja Euroopa Parlamendi ja nõukogu direktiive 2014/30/EL ning 2014/53/EL ning tunnistatakse kehtetuks Euroopa Parlamendi ja nõukogu määrused (EÜ) nr 552/2007 ja (EÜ) nr 216/2008 ning nõukogu määrus (EMÜ) nr 3922/91, (1) eriti selle artikli 41 lõike 6 kolmandat lõiku,
         pärast konsulteerimist tsiviillennunduse valdkonna ühiste ohutuseeskirjade kohaldamise komiteega
         ning arvestades järgmist:
         
                     (1)
                  
                  
                     Derry lennuväli asub Ühendkuningriigis ja kuulub Ühendkuningriigi Šotimaa lennuinfopiirkonda Iirimaa Shannoni lennuinfopiirkonna piiri lähedal. Instrumentaallähenemiseks lennuväljale peavad õhusõidukid enne lõplikku maandumist sisenema Shannoni lennuinfopiirkonda. Praktilistel põhjustel ja selleks, et hõlbustada lennuväljal instrumentaallähenemise protseduuride ohutut läbiviimist, delegeeris Iiri lennuamet selle lähenemisviisiga seotud lennuliikluse korraldamise/aeronavigatsiooniteenuste osutamise (ATM/ANS) Derry lennujaama ATM/ANS-teenuste osutajale. Ühendkuningriigi pädevate asutuste poolt Ühendkuningriigi aeronavigatsiooniteenuste osutajatele määruse (EL) 2018/1139 alusel välja antud sertifikaadid ei kehti enam liidus pärast Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus (2) (edaspidi „väljaastumisleping“) sätestatud üleminekuperioodi lõppu.
                  
               
                     (2)
                  
                  
                     Pärast üleminekuperioodi lõppu võivad Ühendkuningriigi ATM/ANS-teenuste osutajad osutada liidus teenuseid tingimusel, et neil on Euroopa Liidu Lennundusohutusameti (edaspidi „amet“) poolt määruse (EL) 2018/1139 artikli 80 alusel kolmanda riigi ATM/ANS-teenuste osutajatele välja antud kehtiv sertifikaat.
                  
               
                     (3)
                  
                  
                     21. augustil 2019 teatas Iiri lennuamet Iirimaa pädeva asutusena ja Iirimaa nimel oma kavatsusest vabastada Derry lennuväli nõudest omada Iirimaa poolt määruse (EL) 2018/1139 artikli 41 lõike 6 alusel välja antud ATM/ANS-teenuste osutaja sertifikaati. Kõnealust erandit hakatakse eeldatavasti kohaldama järgmisel päeval pärast väljaastumislepingu artiklis 126 osutatud üleminekuperioodi lõppu.
                  
               
                     (4)
                  
                  
                     Amet hindas kavandatud erandit ja selle põhjendusi ning jõudis oma 29. augusti 2019. aasta soovituses järeldusele, et kõik määruse (EL) 2018/1139 artikli 41 lõikes 6 sätestatud tingimused on täidetud.
                  
               
                     (5)
                  
                  
                     Eelkõige asub teenuseosutaja peamine tegevuskoht väljaspool Iirimaa vastutusalasse kuuluvat territooriumi. Lisaks peab õhusõiduk Derry lennujaamale lähenedes sisenema Shannoni lennuinfopiirkonna lühikesse lõiku, mistõttu oleks ebaproportsionaalne taotleda ATM/ANS-teenuse osutaja sertifitseerimist niivõrd väikesemahulise lennuliikluse jaoks. Ühendkuningriigi tsiviillennundusamet on Derry lennujaama ATM/ANS-teenuse osutaja praegu määruse (EL) 2018/1139 kohaselt sertifitseerinud ning Iiri lennuameti kui Iirimaa pädeva asutusega on sõlmitud ametlikud kokkulepped järelevalve ja nõuete täitmise tagamise kohta, et tagada kohaldatavate eeskirjade, eelkõige määruse (EL) 2018/1139 artiklis 40 osutatud oluliste nõuete täitmine. Erandi kohaldamisala on selgelt määratletud ja piirdub rangelt vajalikuga ning kui selle kestus ületab viit aastat, vaatab Iiri lennuamet erandi korrapäraselt läbi sobivate ajavahemike järel, nimelt kord aastas, teavitades sellest komisjoni. Samuti kohaldatakse erandit mittediskrimineerivalt.
                  
               
                     (6)
                  
                  
                     Derry lennujaamale tehtud erand nõudest omada Iirimaa poolt välja antud ATM/ANS-teenuste osutaja sertifikaati vastab määruse (EL) 2018/1139 artikli 41 lõike 6 esimeses lõigus sätestatud tingimustele,
                  
               ON VASTU VÕTNUD KÄESOLEVA OTSUSE:
         
            Artikkel 1
            Derry lennujaamale tehtud erand nõudest omada Iirimaa poolt välja antud lennuliikluse korraldamise ja aeronavigatsiooniteenuste (ATM/ANS) osutaja sertifikaati vastab määruse (EL) 2018/1139 artikli 41 lõikes 6 sätestatud tingimustele.
         
         
            Artikkel 2
            Käesolevat otsust kohaldatakse alates järgmisest kuupäevast pärast seda, mil vastavalt väljaastumislepingu artiklitele 126 ja 127 lõpeb liidu õiguse kohaldamise Ühendkuningriigi suhtes.
            Käesolev otsus on adresseeritud Iirimaale.
         
         
            Brüssel, 16. detsember 2020
            
               
                  Komisjoni nimel
               
               
                  komisjoni liige
               
               Adina-Ioana VĂLEAN
            
         
         
            (1)  ELT L 212, 22.8.2018, lk 1.
         
            (2)  ELT L 29, 31.1.2020, lk 7.